สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 11 พ.ค.58
11 พ.ค. 2558

– ปิดตลาดเย็นนี้ เงินเยนอยู่ที่ระดับ 119.91/93 เยน/ดอลลาร์ จากช่วงเช้าที่ระดับ 119.98 เยน/ดอลลาร์
– ส่วนเงินยูโร อยู่ที่ระดับ 1.1164/1167 ดอลลาร์/ยูโร จากช่วงเช้าที่ระดับ 1.1236 ดอลลาร์/ยูโร
– ดัชนี SET ปิดวันนี้ที่ระดับ 1,501.30 จุด ลดลง 9.21 จุด (-0.61%) โดยมีมูลค่าการซื้อขาย 32,045 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 1,717.59 ล้านบาท (SET+MAI)
 
– สภาธุรกิจตลาดทุนไทย เปิดเผยว่า ดัชนีความเชื่อมั่นนักลงทุนประจำเดือนพ.ค.58 ปรับตัวเพิ่มขึ้นอย่างเห็นได้ชัดเจน ด้วยปัจจัยด้านนโยบายเศรษฐกิจเป็นแรงหนุนบวก โดยผลสำรวจระบุว่านักลงทุนมองว่าในอีก 3 เดือนข้างหน้า ดัชนีความเชื่อมั่นจะอยู่ในระดับทรงตัว จากระดับซบเซา ซึ่งนักลงทุนคาดการณ์ดัชนีจะอยู่ที่ 102.72 เพิ่มขึ้น 30.19% เมื่อเทียบกับดัชนีในเดือนที่ผ่านมาอยู่ที่ 78.90
– พล.อ.อ.ประจิน จั่นตอง รมว.คมนาคม เปิดเผยว่า ในสัปดาห์หน้าจะเสนอที่ประชุมคณะรัฐมนตรี (ครม.)เห็นชอบร่างบันทึกความร่วมมือ (Memorandum of Cooperation หรือ MOC) ระหว่างรัฐบาลไทย-รัฐบาลญี่ปุ่นในการพัฒนาระบบรถไฟไทย และคาดว่าจะมีการลงนามกันในวันที่ 26-27 พ.ค.นี้ ที่กรุงโตเกียว ประเทศญี่ปุ่น
สำหรับเส้นทางที่ญี่ปุ่นจะเข้ามาร่วมลงทุนพัฒนา คือ เส้นทางกรุงเทพ-เชียงใหม่ เป็นระบบรถไฟความเร็วสูง และเส้นทางกาญจนบุรี-แหลมฉบัง เป็นการปรับปรุงทางเดิม เพื่อเชื่อมระเบียงเศรษฐกิจด้านใต้ไปถึงท่าเนือน้ำลึกทวาย ส่วนเส้นทาง อ.แม่สอด จ.ตาก-จ.มุกดาหาร ญี่ปุ่นจะช่วยศึกษาในระยะต่อไป
– กองทุนการเงินระหว่างประเทศ (IMF) อยู่ระหว่างหารือกับประเทศต่างๆ ทางตะวันออกเฉียงใต้ของยุโรป เกี่ยวกับแผนสำรองสำหรับกรณีที่กรีซเผชิญกับภาวะผิดนัดชำระหนี้ ซึ่งการแสดงความเห็นดังกล่าวมีขึ้น ขณะที่รัฐมนตรีคลังยูโรโซนมีกำหนดจะประชุมกันที่กรุงบรัสเซลส์ในวันนี้ เพื่อหารือต่อเนื่องเกี่ยวกับข้อตกลงเพื่อเบิกจ่ายเงินช่วยเหลือ ท่ามกลางกระแสคาดการณ์ที่ว่าที่ประชุมรัฐมนตรีคลังยูโรโซนและกรีซจะไม่สามารถหาข้อสรุปเพื่อคลี่คลายวิกฤตหนี้สินของกรีซได้
– นักลงทุนจับตาดูการประชุม รมว.คลังยูโรโซนในวันนี้ โดยที่ประชุมจะหารือกันในประเด็นให้ความช่วยเหลือกรีซนี้ ขณะที่กรีซมีกำหนดจ่ายเงินคืนให้กับกองทุนการเงินระหว่างประเทศ (IMF) มูลค่า 750 ล้านยูโรในวันพรุ่งนี้
– สมาคมผู้นำเข้ารถยนต์ญี่ปุ่นเผยว่า ยอดขายรถยนต์ใหม่นำเข้าในญี่ปุ่นในเดือนเม.ย. ซึ่งรวมถึงรถยนต์ที่ผลิตโดยบริษัทญี่ปุ่นในต่างประเทศ เพิ่มขึ้น 14.8% เมื่อเทียบรายปี แตะที่ระดับ 17,881 คัน ทั้งนี้ ยอดขายรถยนต์แบรนด์ต่างชาติ ปรับตัวขึ้น 17.4% แตะที่ระดับ 15,167 คัน ขณะที่ยอดขายรถยนต์แบรนด์ญี่ปุ่นขยับขึ้น 1.9% แตะที่ 2,714 คัน
 
ที่มา: สำนักข่าวอินโฟเควสท์